text: Ambulance Syd får ny direktør
  25 juni 2017 kl. 16.28
  Et enigt ansættelsesudvalg har valgt at ansætte Steen Schougaard Christensen som direktør i Region Syddanmarks eget ambulanceselskab, Ambulance Syd
  Den 46-årige Steen Schougaard Christensen skal fra 1. august være ny direktør i selskabet. Det skriver Beredskabets netavis Beredskabsinfo.
  Steen Schougaard Christensen afløser Mads Haugaard i stillingen som direktør for Ambulance Syd. Mads Haugaard har været konstitueret i stillingen siden august sidste år, da Region Syddanmark hjemtog ambulancetjenesten i store dele af regionen og Ambulance Syd blev dannet.
  Som direktør får Steen Schougaard Christensen det overordnede ansvar for at lede Ambulance Syd. Selskabet står for ambulancekørslen på Fyn, i Sydvestjylland og i Sønderjylland.
  